title: 2009/962/EU: Odluka Komisije od 15. prosinca 2009. o izmjeni Dodatka Prilogu VI. Akta o pristupanju Bugarske i Rumunjske u pogledu određenih objekata za preradu mlijeka u Bugarskoj (priopćena pod brojem dokumenta C (2009) 9976)  Tekst značajan za EGP

text:
               01/Sv. 13

               HR

               Službeni list Europske unije

               232

         32009D0962

               L 330/93

               SLUŽBENI LIST EUROPSKE UNIJE

         ODLUKA KOMISIJE
   od 15. prosinca 2009.
   o izmjeni Dodatka Prilogu VI. Akta o pristupanju Bugarske i Rumunjske u pogledu određenih objekata za preradu mlijeka u Bugarskoj
   (priopćena pod brojem dokumenta C (2009) 9976)
   (Tekst značajan za EGP)
   (2009/962/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Akt o pristupanju Bugarske i Rumunjske, a posebno njegov Prilog VI. poglavlje 4. dio B, stavak (f) prvi podstavak,
   budući da:

               (1)

               Aktom o pristupanju Bugarske i Rumunjske Bugarskoj je odobreno prijelazno razdoblje za usklađivanje određenih objekata za preradu mlijeka sa zahtjevima iz Uredbe (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (1).

               (2)

               Bugarska je pružila jamstva da je 21 objekt za preradu mlijeka završio s procesom unapređivanja i da su sada potpuno u skladu sa zakonodavstvom Unije. Trinaest od tih objekata odobreno je za primanje i preradu sirovog mlijeka koje udovoljava i ne udovoljava zahtjevima, bez odvajanja. Jedan od tih 13 objekata već je bio na popisu u poglavlju I. Dodatka Prilogu VI. Stoga bi dvanaest objekata trebalo uvrstiti na popis u poglavlju I. Dodatka Prilogu VI.

               (3)

               Dodatak Prilogu VI. Akta o pristupanju Bugarske i Rumunjske trebalo bi stoga na odgovarajući način izmijeniti.

               (4)

               Mjere predviđene ovom Odlukom su u skladu s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Dodatak Prilogu VI. Akta o pristupanju Bugarske i Rumunjske mijenja se u skladu s Prilogom ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 15. prosinca 2009.

            Za Komisiju

         Androulla VASSILIOU

            Članica Komisije

      (1)  SL L 139, 30.4.2004., str. 55.
   PRILOG
   U poglavlju I. Dodatka Prilogu VI. Akta o pristupanju Bugarske i Rumunjske dodaju se sljedeće stavke:

                  Broj

                  Veterinarski broj

                  Naziv objekta

                  Grad/ulica ili selo/regija

                  „65

                  BG 2412037

                  ‚Stelimeks’ EOOD

                  s. Asen

                  66.

                  0912015

                  ‚Anmar’ OOD

                  S. Padina
                  obsht.Ardino

                  67.

                  0912016

                  OOD ‚Persenski’

                  s. Zhaltusha
                  obsht.Ardino

                  68.

                  1012014

                  ET ‚Georgi Gushterov DR’

                  s. Yahinovo

                  69.

                  1012018

                  ‚Evro miyt end milk’ EOOD

                  gr. Kocherinovo
                  obsht. Kocherinovo

                  70.

                  1112017

                  Et ‚Rima-Rumen Borisov’

                  s. Vrabevo

                  71.

                  1312023

                  ‚Inter-D’ OOD

                  s. Kozarsko

                  72.

                  1612049

                  ‚Alpina-Milk’EOOD

                  s. Zhelyazno

                  73.

                  1612064

                  OOD ‚Ikay’

                  s. Zhitnitsa
                  obht. Kaloyanovo

                  74.

                  2112008

                  MK ‚Rodopa milk’

                  s. Smilyan
                  obsht. Smolyan

                  75.

                  2412039

                  ‚Penchev’ EOOD

                  gr. Chirpan
                  ul. ‚Septemvriytsi’ 58

                  76.

                  2512021

                  ‚Keya-Komers-03’ EOOD

                  s. Svetlen”


title: 2006/536/EZ, Euratom: Odluka Vijeća i Komisije od 21. veljače 2005. o zaključivanju Protokola uz Sporazum o partnerstvu i suradnji o uspostavi partnerstva između Europskih zajednica i njihovih država članica, s jedne strane, te Republike Moldove, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji

text:
               11/Sv. 116

               HR

               Službeni list Europske unije

               105

         32006D0536

               L 224/14

               SLUŽBENI LIST EUROPSKE UNIJE

         ODLUKA VIJEĆA I KOMISIJE
   od 21. veljače 2005.
   o zaključivanju Protokola uz Sporazum o partnerstvu i suradnji o uspostavi partnerstva između Europskih zajednica i njihovih država članica, s jedne strane, te Republike Moldove, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji
   (2006/536/EZ, Euratom)
   VIJEĆE EUROPSKE UNIJE I KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 44. stavak 2., posljednju rečenicu članka 47. stavka 2., te članke 55., 57. stavak 2., 71., 80. stavak 2., 93., 94., 133. i 181.a, zajedno s drugom rečenicom članka 300. stavka 2. i prvim podstavkom članka 300. stavka 3.,
   uzimajući u obzir Ugovor o osnivanju Europske zajednice za atomsku energiju, a posebno drugi stavak njegova članka 101.,
   uzimajući u obzir Ugovor o pristupanju iz 2003., a posebno njegov članak 2. stavak 3.,
   uzimajući u obzir Akt o pristupanju iz 2003., a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir odobrenje Vijeća sukladno članku 101. Ugovora o osnivanju Europske zajednice za atomsku energiju,
   budući da:

               (1)

               Protokol uz Sporazum o partnerstvu i suradnji o uspostavi partnerstva između Europskih zajednica i njezinih država članica, s jedne strane, te Republike Moldove, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji, potpisan je u ime Europske zajednice i njezinih država članica 30. travnja 2004.

               (2)

               Do njegovog stupanja na snagu, Protokol se privremeno primjenjuje od 1. svibnja 2004.

               (3)

               Protokol treba odobriti,

         ODLUČILI SU:
   Članak 1.
   Ovime se, u ime Europske zajednice, Europske zajednice za atomsku energiju te država članica odobrava Protokol uz Sporazum o partnerstvu i suradnji o uspostavi partnerstva između Europskih zajednica i njezinih država članica, s jedne strane, te Republike Moldove, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji.
   Tekst Protokola priložen je ovoj Odluci (2).
   Članak 2.
   Predsjednik Vijeća u ime Europske zajednice i njezinih država članica izdaje obavijest u skladu s člankom 4. Protokola. Predsjednik Komisije istodobno izdaje takvu obavijest u ime Europske zajednice za atomsku energiju.

      Sastavljeno u Bruxellesu 21. veljače 2005.

            Za Vijeće

            Predsjednik

         J. ASSELBORN

            Za Komisiju

            Predsjednik

         J. M. BARROSO

      (1)  SL C 174 E, 14.7.2005., str. 43.

      (2)  SL L 224, 16.8.2006., str. 10.


title: 2013/462/EU: Odluka Vijeća od 22. srpnja 2013. o potpisivanju, u ime Europske unije, i o privremenoj primjeni Protokola kojim se utvrđuju mogućnosti ribolova i financijski doprinos predviđeni Sporazumom o partnerstvu u području ribarstvu između Europske unije i Gabonske Republike

text:
               20.9.2013

               HR

               Službeni list Europske unije

               L 250/1

         ODLUKA VIJEĆA
   od 22. srpnja 2013.
   o potpisivanju, u ime Europske unije, i o privremenoj primjeni Protokola kojim se utvrđuju mogućnosti ribolova i financijski doprinos predviđeni Sporazumom o partnerstvu u području ribarstvu između Europske unije i Gabonske Republike
   (2013/462/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43., u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je donošenjem Uredbe (EZ) br. 450/2007 (1) odobrilo Sporazum o partnerstvu u području ribarstva između Gabonske Republike i Europske zajednice.

               (2)

               Posljednji Protokol uz Sporazum o partnerstvu (2) prestao je vrijediti 2. prosinca 2011.

               (3)

               Vijeće je ovlastilo Komisiju da pregovara o novom Protokolu kojim se plovilima EU-a dodjeljuje mogućnost ribolova u vodama nad kojima Gabonska Republika ima suverenost ili jurisdikciju u području ribolova. Na kraju tih pregovora novi je Protokol parafiran 24. travnja 2013.

               (4)

               Kako bi se osiguralo da plovila EU-a mogu nastaviti ribolovnu aktivnost, novim se Protokolom predviđa njegova privremena primjena od datuma njegova potpisivanja do dovršetka postupaka potrebnih za njegovo sklapanje.

               (5)

               Novi bi Protokol trebalo potpisati,

         DONIJELO JE OVU ODLUKU:
   Članak 1.
   Odobrava se, u ime Unije, potpisivanje Protokola između Europske zajednice i Gabonske Republike kojim se utvrđuju ribolovne mogućnosti i financijski doprinos predviđeni Sporazumom o partnerstvu u području ribarstva između Europske unije i Gabonske Republike (dalje u tekstu „Protokol”), podložno njegovu sklapanju.
   Tekst Protokola priložen je ovoj Odluci.
   Članak 2.
   Predsjednik Vijeća ovlašćuje se odrediti osobu ili osobe ovlaštenu(-e) potpisati Protokol u ime Unije.
   Članak 3.
   Protokol se, u skladu s njegovim člankom 14., privremeno primjenjuje od dana njegova potpisivanja do dovršetka postupaka potrebnih za njegovo sklapanje.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 22. srpnja 2013.

            Za Vijeće

            Predsjednica

         C. ASHTON

      (1)  Uredba Vijeća (EZ) br. 450/2007 od 16. travnja 2007. o sklapanju Sporazuma o partnerstvu u ribarstvu između Gabonske Republike i Europske zajednice (SL L 109, 26.4.2007., str. 1.).

      (2)  SL L 319, 18.11.2006., str. 17.


title: Odluka Vijeća (EU) 2015/2377 od 26. listopada 2015. o potpisivanju, u ime Europske unije, i privremenoj primjeni Sporazuma između Europske unije i Republike Palaua o izuzeću od obveze posjedovanja vize za kratkotrajni boravak

text:
               18.12.2015

               HR

               Službeni list Europske unije

               L 332/11

         ODLUKA VIJEĆA (EU) 2015/2377
   od 26. listopada 2015.
   o potpisivanju, u ime Europske unije, i privremenoj primjeni Sporazuma između Europske unije i Republike Palaua o izuzeću od obveze posjedovanja vize za kratkotrajni boravak
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Uredbom (EU) br. 509/2014 Europskog parlamenta i Vijeća (1) upućivanje na Republiku Palau prebačeno je iz Priloga I. u Prilog II. Uredbi Vijeća (EZ) br. 539/2001 (2).

               (2)

               Uz upućivanje na Republiku Palau priložena je bilješka u kojoj se navodi da se izuzeće od obveze posjedovanja vize primjenjuje od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom.

               (3)

               Vijeće je 9. listopada 2014. donijelo odluku kojom ovlašćuje Komisiju za otvaranje pregovara s Republikom Palauom o sklapanju sporazuma između Europske unije i Republike Palaua o izuzeću od obveze posjedovanja vize za kratkotrajni boravak („Sporazum”).

               (4)

               Pregovori o Sporazumu otvoreni su 17. prosinca 2014. te su uspješno zaključeni njegovim parafiranjem, putem razmjene pisama, 27. svibnja 2015. od strane Republike Palaua i 10. lipnja 2015. od strane Unije.

               (5)

               Sporazum bi trebalo potpisati, a izjave priložene Sporazumu trebalo bi odobriti u ime Unije. Sporazum bi se trebao primjenjivati privremeno od dana koji slijedi nakon dana njegova potpisivanja do završetka postupaka potrebnih za njegovo formalno sklapanje.

               (6)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (7)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Sporazuma između Europske unije i Republike Palaua o izuzeću od obveze posjedovanja vize za kratkotrajni boravak („Sporazum”), podložno sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Izjave priložene ovoj Odluci odobravaju se u ime Unije.
   Članak 3.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 4.
   Sporazum se privremeno primjenjuje od dana koji slijedi nakon dana njegova potpisivanja (5) do završetka postupaka potrebnih za njegovo sklapanje.
   Članak 5.
   Ova Odluka stupa na snagu na dan donošenja.

      Sastavljeno u Luxembourgu 26. listopada 2015.

            Za Vijeće

            Predsjednica

         C. DIESCHBOURG

      (1)  Uredba (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 149, 20.5.2014., str. 67.).

      (2)  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.).

      (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

      (5)  Glavno tajništvo Vijeća objavit će datum potpisivanja Sporazuma u Službenom listu Europske unije.


title: Odluka Vijeća 2013/685/ZVSP od 26. studenoga 2013. o izmjeni Odluke 2010/413/ZVSP o mjerama ograničavanja protiv Irana

text:
               27.11.2013

               HR

               Službeni list Europske unije

               L 316/46

         ODLUKA VIJEĆA 2013/685/ZVSP
   od 26. studenoga 2013.
   o izmjeni Odluke 2010/413/ZVSP o mjerama ograničavanja protiv Irana
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća 2010/413/ZVSP od 26. srpnja 2010. o mjerama ograničavanja protiv Irana i stavljanju izvan snage Zajedničkog stajališta 2007/140/ZVSP (1), a posebno njezin članak 23. stavak 2.,
   budući da:

               (1)

               Vijeće je 26. srpnja 2010. donijelo Odluku 2010/413/ZVSP o mjerama ograničavanja protiv Irana.

               (2)

               Presudama od 16. rujna 2013. godine, u predmetu T-489/10 (2), Opći sud Europske unije poništio je odluke Vijeća o uvrštavanju Islamic Republic of Iran Shipping Lines, Bushehr Shipping Co. Ltd, Hafize Darya Shipping Lines (HDSL), Irano – Misr Shipping Co., Irinvestship Ltd, IRISL (Malta) Ltd, IRISL Club, IRISL Europe GmbH, IRISL Marine Services and Engineering Co., ISI Maritime Ltd, Khazar Shipping Lines, Leadmarine, Marble Shipping Ltd, Safiran Payam Darya Shipping Lines (SAPID), Shipping Computer Services Co., Soroush Saramin Asatir Ship Management, South Way Shipping Agency Co. Ltd i Valfajr 8th Shipping Line Co. na popis osoba i subjekata koji podliježu mjerama ograničavanja iz Priloga II. Odluci 2010/413/ZVSP.

               (3)

               Islamic Republic of Iran Shipping Lines, Bushehr Shipping Co. Ltd, Hafize Darya Shipping Lines (HDSL), Irano – Misr Shipping Co., Irinvestship Ltd, IRISL (Malta) Ltd, IRISL Europe GmbH, IRISL Marine Services and Engineering Co., ISI Maritime Ltd, Khazar Shipping Lines, Marble Shipping Ltd, Safiran Payam Darya Shipping Lines (SAPID), Shipping Computer Services Co., Soroush Saramin Asatir Ship Management, South Way Shipping Agency Co. Ltd i Valfajr 8th Shipping Line Co. trebali bi biti ponovno uvršteni na popis osoba i subjekata koji podliježu mjerama ograničavanja, na temelju novih obrazloženja koja se odnose na svakog od tih subjekata.

               (4)

               Identifikacijske podatke o pojedinom subjektu s popisa osoba i subjekata koji podliježu mjerama ograničavanja iz Priloga II. Odluci 2010/413/ZVSP trebalo bi izmijeniti.

               (5)

               Na temelju presuda Općeg suda u predmetima T-392/11 (3), T-404/11 (4) i T-63/2012 (5), Iran Transfo, Sakhte Turbopomp va Kompressor (SATAK) (također poznat kao Turbo Compressor Manufacturer, TCMFG) i Oil Turbo Compressor Co. nisu uvršteni na popis osoba i subjekata koji podliježu mjerama ograničavanja iz Priloga II. Odluci 2010/413/ZVSP.

         DONIJELO JE OVU ODLUKU:
   Članak 1.
   Prilog II. Odluci 2010/413/ZVSP mijenja se kako je navedeno u prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 26. studenoga 2013.

            Za Vijeće

            Predsjednik

         L. LINKEVIČIUS

      (1)  SL L 195, 27.7.2010., str. 39.

      (2)  Presuda od 16. rujna 2013. u predmetu T-489/10, Islam Republic of Iran Shipping Lines protiv Vijeća Europske unije.

      (3)  Presuda od 16. svibnja 2013. u predmetu T-392/11, Iran Transfo protiv Vijeća Europske unije.

      (4)  Presuda od 17. travnja 2013. u predmetu T-404/11, Turbo Compressor Manufacturer (TCMFG) protiv Vijeća Europske unije.

      (5)  Presuda od 26. listopada 2012. u predmetu T-63/12, Oil Turbo Compressor Co. (Private Joint Stock) protiv Vijeća Europske unije.

      PRILOG
      I.   Dolje navedeni subjekti dodaju se na popis utvrđen u Prilogu II. Odluci 2010/413/ZVSP
      III.   Islamic Republic of Iran Shipping Lines (IRISL)

      B.   Subjekti

                  Naziv

                  Identifikacijski podaci

                  Razlozi

                  Datum uvrštenja

                  1.

                  Islamic Republic of Iran Shipping Lines (IRISL)

                  No. 37, Aseman Tower (Sky Tower), Sayyade Shirazee Square, Pasdaran Ave., PO Box 19395-1311, Teheran. Iran;
                  Brojevi IMO subjekta IRISL: 9051624; 9465849; 7632826; 7632814; 9465760; 8107581; 9226944; 7620550; 9465863; 9226956; 7375363; 9465758; 9270696; 9193214; 8107579; 9193197; 8108559; 8105284; 9465746; 9346524; 9465851; 8112990

                  IRISL je bio uključen u slanje oružja iz Irana, što predstavlja povredu točke 5. Rezolucije Vijeća sigurnosti Ujedinjenih naroda 1747 (2007). Odbor za sankcije Vijeća sigurnosti UN-a protiv Irana obaviješten je 2009. godine o trima očitim povredama.

                  27.11.2013.

                  2.

                  Bushehr Shipping Company Limited (također poznat kao Bimeh Iran)

                  143/1 Tower Road Sliema, Slm 1604, Malta;
                  Registracijski broj C 37422; c/o Hafiz Darya Shipping Company, No. 60, Ehteshamiyeh Square, 7th Neyestan Street, Pasdaran Avenue, Teheran, Iran;
                  Br. IMO 9270658

                  Bushehr Shipping Company je u vlasništvu IRISL-a.

                  27.11.2013.

                  3.

                  Hafiz Darya Shipping Lines (HDSL)
                  (također poznat kao HDS Lines)

                  No. 60, Ehteshamiyeh Square, 7th Neyestan Street, Pasdaran Avenue, Teheran, Iran.

                  HDSL je u svojstvu vlasnika koji osobno uživa vlasništvo preuzeo određeni broj plovila subjekta Islamic Republic of Iran Shipping Line's (IRISL). U skladu s tim, HDSL nastupa u ime IRISL-a.

                  27.11.2013.

                  4.

                  Irano Misr Shipping Company
                  (također poznat kao Nefertiti Shipping)

                  6, El Horeya Rd., El Attarein, Aleksandrija, Egipat;
                  Inside Damietta Port, New Damietta City, Damietta, Egipat;
                  403, El NahdaSt., Port Said, Port Said, Egipat.

                  Irano Misr Shipping Company pruža IRISL-u ključne usluge kao njegov zastupnik u Egiptu.

                  27.11.2013.

                  5.

                  Irinvestship Ltd

                  10 Greycoat Place, London SW1P 1SB,, Ujedinjena Kraljevina;
                  Registracijski broj tvrtke: 41101 79

                  Irinvestship Ltd je u vlasništvu IRISL-a.

                  27.11.2013.

                  6.

                  IRISL (Malta) Ltd

                  1/143 Tower Road, Sliema, Slm 1604, Malta
                  Registracijski broj C 33735

                  IRISL (Malta) Ltd je u većinskom vlasništvu IRISL-a posredstvom subjekta IRISL Europe GmbH koji je u vlasništvu IRISL-a. U skladu s tim, IRISL Malta Ltd je pod kontrolom IRISL-a.

                  27.11.2013.

                  7.

                  IRISL Europe GmbH (Hamburg)

                  Schottweg 5, 22087 Hamburg, Njemačka
                  Broj obveznika PDV-a: DE217283818
                  Registracijski broj HRB 81573

                  IRISL Europe GmbH (Hamburg) je u vlasništvu IRISL-a.

                  27.11.2013.

                  8.

                  IRISL Marine Services and Engineering Company

                  Sarbandar Gas Station, PO Box 199, Bandar Imam Khomeini, Iran;
                  Karim Khan Zand Avenue (ili: Karimkhan Avenue), Iran Shahr Shomai (ili: Northern Iranshahr Street), No 221, Teheran, Iran;
                  Shahaid Rajaee Port Road, Kilometer of 8, Before Tavanir Power Station, Bandar Abbas, Iran.

                  IRISL Marine Services and Engineering Company je pod kontrolom IRISL-a.

                  27.11.2013.

                  9.

                  ISI Maritime Limited (Malta)

                  147/1 St. Lucia Street, Valetta, Vlt 1185, Malta;
                  Registracijski broj C 28940
                  c/o IranoHind Shipping Co. Ltd., Mehrshad Street, Sedaghat St., opp. Park Mellat vali-e-asr Ave., Teheran, Iran

                  ISI Maritime Limited (Malta) je u cijelosti u vlasništvu Irano Hind Shipping Company koji je pak u većinskom vlasništvu IRISL-a. U skladu s tim, ISI Maritime Limited (Malta) je pod kontrolom IRISL-a. UN je Irano Hind Shipping Company označio kao subjekt u vlasništvu, pod kontrolom ili kao subjekt koji djeluje u ime IRISL-a.

                  27.11.2013.

                  10.

                  Khazar Shipping Lines (Bandar Anzali)

                  End of Shahid Mostafa, Khomeini St., Tohid Square, Bandar Anzali 1711-324, Iran, P.O. Box 43145.

                  Khazar Shipping Lines
                  je u vlasništvu IRISL-a.

                  27.11.2013.

                  11.

                  Marble Shipping Limited
                  (Malta)

                  143/1 Tower Road, Sliema, Slm 1604, Malta;
                  Registracijski broj C 41949

                  Marble Shipping Limited (Malta) je u vlasništvu IRISL-a.

                  27.11.2013.

                  12.

                  Safiran Payam Darya (SAPID) Shipping Company
                  (također poznat kao Safiran Payam Darya Shipping Lines, SAPID Shipping Company)

                  33241 - Narenjestan 8th ST, Artesh Blvd, Aghdasieh, PO Box 19635-1116, Teheran, Iran.

                  Safiran Payam Darya (SAPID) preuzeo je, u svojstvu vlasnika koji osobno uživa vlasništvo, određeni broj plovila subjekta Islamic Republic of Iran Shipping Lines (IRISL). U skladu s tim, subjekt nastupa u ime IRISL-a.

                  27.11.2013.

                  13.

                  Shipping Computer Services Company
                  (SCSCOL)

                  No 37, Asseman, Shahid Sayyad Shirazees Ave, P.O. Box 1587553-1351, Teheran, Iran.

                  Shipping Computer Services Company je subjekt pod kontrolom IRISL-a.

                  27.11.2013.

                  14.

                  Soroush Saramin Asatir (SSA)
                  (također poznat kao Soroush Sarzamin Asatir Ship Management Company, Rabbaran Omid Darya Ship Management Company, Sealeaders)

                  No 14 (alt. 5), Shabnam Alley, Fajr Street, Shahid Motahhari Avenue, PO Box 196365-1114, Teheran, Iran.

                  Soroush Saramin Asatir (SSA) posluje i upravlja određenim brojem plovila subjekta Islamic Republic of Iran Shipping Lines (IRISL). U skladu s tim, subjekt nastupa u ime IRISL-a te mu pruža ključne usluge.

                  27.11.2013.

                  15.

                  South Way Shipping Agency Co. Ltd
                  (također poznat kao Hoopad Darya Shipping Agent)

                  Hoopad Darya Shipping Agency Company, No 101, Shabnam Alley, Ghaem Magham Street, Teheran, Iran;
                  Bandar Abbas Branch: Hoopad Darya Shipping Agency building, Imam Khomeini Blvd, Bandar Abbas, Iran;
                  Imam Khomieni Branch: Hoopad Darya Shipping Agency building B.I.K. port complex, Bandar Imam Khomeini, Iran;
                  Khorramshahr Branch: Flat no.2-2nd floor, SSL Building, Coastal Blvd, između gradske vijećnice i poštanskog ureda, Khorramshahr, Iran;
                  Assaluyeh Branch: Nasuprot gradskom poštanskom uredu, telekomunikacijski centar br. 2, Bandar Assaluyeh, Iran;
                  Chabahar Branch: Podaci o adresi nisu dostupni;
                  Bushehr Branch: Podaci o adresi nisu dostupni.

                  South Way Shipping Agency Co Ltd upravlja poslovima kontejnerskih terminala u Iranu i pruža, u ime IRISL-a, usluge osoblja flote u Bandar Abbasu. U skladu s tim, South Way Shipping Agency Co Ltd nastupa u ime IRISL-a

                  27.11.2013.

                  16.

                  Valfajr 8th Shipping Line
                  (također poznat kao Valjafr 8th Shipping Line, Valfajr)

                  No 119, Corner Shabnam Alley, Shoaa Square, Ghaem Magam Farahani, Teheran, Iran P.O. Box 15875/4155
                  Abyar Alley, Corner of Shahid Azodi St. & Karim Khan Zand Ave., Teheran, Iran;
                  Shahid Azodi St., Karim Khan Zand Ave., Abiar Alley, PO Box 4155, Teheran, Iran.

                  Valfajr 8th Shipping Line je u vlasništvu IRISL-a.

                  27.11.2013.

            II.   Unos za dolje navedeni subjekt utvrđen u Prilogu II. Odluci 2010/413/ZVSP zamjenjuje se sljedećim unosom
      I.   Osobe i subjekti uključeni u nuklearne aktivnosti i aktivnosti povezane s balističkim projektilima te osobe i subjekti koji pružaju potporu Vladi Irana

      B.   Subjekti

                  Ime

                  Identifikacijski podaci

                  Razlozi

                  Datum uvrštenja

                  1.

                  MASNA (Modierat Saakht Niroogahye Atomi Iran), upravljačko društvo za izgradnju nuklearnih elektrana

                  P.O. Box 14395-1359, Teheran, Iran

                  Podređeno AEOI-u i Novin Energy (oba su subjekta navedena u Rezoluciji Vijeća sigurnosti UN-a br. 1737). Sudjeluje u razvoju nuklearnih reaktora.

                  26.7.2010.


title: Odluka Europskog parlamenta (EU) 2016/1569 od 28. travnja 2016. o zaključenju poslovnih knjiga Eurojusta za financijsku godinu 2014.

text:
               14.9.2016

               HR

               Službeni list Europske unije

               L 246/360

         ODLUKA EUROPSKOG PARLAMENTA (EU) 2016/1569
   od 28. travnja 2016.
   o zaključenju poslovnih knjiga Eurojusta za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Eurojusta za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Eurojusta za financijsku godinu 2014., s odgovorom Eurojusta (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Eurojust treba dobiti za izvršenje proračuna za financijsku godinu 2014. (05584/2016 – C8-0070/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Odluku Vijeća 2002/187/JHA od 28. veljače 2002. kojom se osniva Eurojust s ciljem jačanja borbe protiv teških kaznenih djela (4), a posebno njezin članak 36.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0099/2016),

               1.

               utvrđuje da završni godišnji financijski izvještaji Eurojusta odgovaraju obliku u kojemu su sadržani u prilogu izvješću Revizorskog suda;

               2.

               odobrava zaključenje poslovnih knjiga Eurojusta za financijsku godinu 2014.;

               3.

               nalaže svojem predsjedniku da ovu Odluku proslijedi upravnom direktoru Eurojusta, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 315.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 63, 6.3.2002., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka Vijeća (EU) 2017/1388 od 17. srpnja 2017. o sklapanju Okvirnog sporazuma između Europske unije i Kosova (Ovim se nazivom ne dovode u pitanje stajališta o statusu te je on u skladu s RVSUN-om 1244(1999) i mišljenjem Međunarodnog suda o proglašenju neovisnosti Kosova. ) o općim načelima sudjelovanja Kosova u programima Unije

text:
                  27.7.2017

                  HR

                  Službeni list Europske unije

                  L 195/1

            ODLUKA VIJEĆA (EU) 2017/1388
      od 17. srpnja 2017.
      o sklapanju Okvirnog sporazuma između Europske unije i Kosova (*1) o općim načelima sudjelovanja Kosova u programima Unije
      VIJEĆE EUROPSKE UNIJE,
      uzimajući u obzir Ugovor o funkcioniranju Europske unije, a posebno njegov članak 212. u vezi s člankom 218. stavkom 6. drugim podstavkom točkom (a) i člankom 218. stavkom 7.,
      uzimajući u obzir prijedlog Europske komisije,
      uzimajući u obzir suglasnost Europskog parlamenta (1),
      budući da:

                  (1)

                  U skladu s Odlukom Vijeća (EU) 2016/2053 (2), Okvirni sporazum između Europske unije i Kosova o općim načelima sudjelovanja Kosova u programima Unije („Sporazum”) potpisan je 25. studenoga 2016., podložno njegovu kasnijem sklapanju.

                  (2)

                  Na sastanku 14. prosinca 2010. Vijeće je izjavilo da sa zanimanjem iščekuje prijedlog Komisije kojim bi se Kosovu dopustilo sudjelovanje u programima Unije. Takvo sudjelovanje treba se omogućiti sklapanjem Sporazuma.

                  (3)

                  Cilj je Sporazuma da Unija provede mjere gospodarske, financijske i tehničke suradnje s Kosovom na temelju članka 212. Ugovora o funkcioniranju Europske unije.

                  (4)

                  Sklapanjem tog Okvirnog sporazuma ne dovodi se u pitanje stajalište država članica o statusu Kosova, o kojemu će odlučivati u skladu sa svojim nacionalnim praksama i međunarodnim pravom. Pojmovi, tekst ili definicije iz ove Odluke, iz Sporazuma, uključujući njegov Prilog, ili iz programâ Unije ne predstavljaju priznavanje Kosova od strane Unije kao neovisne države niti predstavljaju priznavanje Kosova od pojedinačnih država članica u tom svojstvu ako same nisu poduzele takav korak.

                  (5)

                  Sporazum bi trebalo odobriti,

            DONIJELO JE OVU ODLUKU:
      Članak 1.
      Odobrava se u ime Unije Okvirni sporazum između Europske unije i Kosova o općim načelima sudjelovanja Kosova u programima Unije.
      Tekst Sporazuma priložen je ovoj Odluci.
      Članak 2.
      Predsjednik Vijeća u ime Unije dostavlja obavijest predviđenu člankom 10. Sporazuma (3).
      Članak 3.
      Komisija je ovlaštena odrediti, u ime Unije, posebne uvjete primjenjive na sudjelovanje Kosova u svakom pojedinom programu Unije, uključujući financijske doprinose koje je potrebno isplatiti, u skladu s člankom 5. Sporazuma. Komisija obavješćuje odgovarajuću radnu skupinu Vijeća.
      Članak 4.
      Ova Odluka stupa na snagu sljedećeg dana od dana donošenja.

         Sastavljeno u Bruxellesu 17. srpnja 2017.

               Za Vijeće

               Predsjednica

            F. MOGHERINI

         (*1)  Ovim se nazivom ne dovode u pitanje stajališta o statusu te je on u skladu s RVSUN-om 1244(1999) i mišljenjem Međunarodnog suda o proglašenju neovisnosti Kosova.

         (1)  Suglasnost od 4. srpnja 2017. (još nije objavljeno u Službenom listu).

         (2)  Odluka Vijeća (EU) 2016/2053 od 14. studenoga 2016. o potpisivanju, u ime Unije, Okvirnog sporazuma između Europske unije i Kosova* o općim načelima sudjelovanja Kosova u programima Unije (SL L 319, 25.11.2016., str. 1.).

         (3)  Datum stupanja Sporazuma na snagu objavit će Glavno tajništvo Vijeća u Službenom listu Europske unije.


title: Odluka Vijeća (EU) 2015/1024 od 15. lipnja 2015. o ovlašćivanju određenih država članica da, u interesu Europske unije, prihvate pristup Singapura Haškoj konvenciji o građansko-pravnim aspektima međunarodne otmice djece iz 1980.

text:
               30.6.2015

               HR

               Službeni list Europske unije

               L 163/32

         ODLUKA VIJEĆA (EU) 2015/1024
   od 15. lipnja 2015.
   o ovlašćivanju određenih država članica da, u interesu Europske unije, prihvate pristup Singapura Haškoj konvenciji o građansko-pravnim aspektima međunarodne otmice djece iz 1980.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 81. stavak 3., u vezi s člankom 218.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (1),
   budući da:

               (1)

               Europska unija postavila je za jedan od svojih ciljeva promicanje zaštite prava djeteta, kako je navedeno u članku 3. Ugovora o Europskoj uniji. Mjere za zaštitu djece od nezakonitog odvođenja ili zadržavanja ključan su dio te politike.

               (2)

               Unija je donijela Uredbu Vijeća (EZ) br. 2201/2003 (2) („Uredbu Bruxelles II.a”), čiji je cilj zaštititi djecu od štetnih učinaka njihova nezakonitog odvođenja ili zadržavanja te utvrditi postupke kojima bi se jamčio njihov što hitniji povratak u državu njihova mjesta stalnog boravka, kao i osigurati zaštitu prava na viđenje i prava na brigu.

               (3)

               Uredbom (EZ) br. 2201/2003 dopunjuje se i učvršćuje Haška konvencija od 25. listopada 1980. o građansko-pravnim aspektima međunarodne otmice djece („Haška konvencija iz 1980.”), kojom se na međunarodnoj razini utvrđuje sustav obveza i suradnje među državama ugovornicama te između središnjih tijela i kojom se nastoji osigurati što hitniji povratak nezakonito odvedene ili zadržane djece.

               (4)

               Sve države članice Unije stranke su Haške konvencije iz 1980.

               (5)

               Unija potiče treće države da pristupe Haškoj konvenciji iz 1980. i podupire ispravnu provedbu Haške konvencije iz 1980. sudjelovanjem zajedno s državama članicama, među ostalim, u posebnim komisijama koje se redovno organiziraju u okviru Haške konferencije o međunarodnom privatnom pravu.

               (6)

               Može se smatrati da zajednički pravni okvir koji se primjenjuje između država članica Unije i trećih država nudi najbolje rješenje osjetljivih slučajeva međunarodne otmice djece.

               (7)

               Haškom konvencijom iz 1980. određuje se da se ona primjenjuje između države pristupnice i onih država ugovornica koje su izrazile prihvat tog pristupa.

               (8)

               Haškom konvencijom iz 1980. ne dopušta se organizacijama za regionalnu gospodarsku integraciju, kao što je Unija, da postanu njezina stranka. Stoga Unija ne može pristupiti Konvenciji, niti može položiti izjavu o prihvatu države pristupnice.

               (9)

               Na temelju mišljenja 1/13 Suda Europske unije izjave o prihvatu u skladu s Haškom konvencijom iz 1980. potpadaju pod isključivu vanjsku nadležnost Unije.

               (10)

               Singapur je položio ispravu o pristupu Haškoj konvenciji iz 1980. 28. prosinca 2010. Ta je Konvencija stupila na snagu za Singapur 1. ožujka 2011.

               (11)

               Nekoliko država članica već je prihvatilo pristup Singapura Haškoj konvenciji iz 1980. Procjena situacije u Singapuru dovela je do zaključka da one države članice koje još nisu prihvatile pristup Singapura mogu prihvatiti, u interesu Unije, pristup Singapura prema uvjetima iz Haške konvencije iz 1980.

               (12)

               Države članice koje još nisu prihvatile pristup Singapura stoga bi trebale biti ovlaštene položiti svoje izjave o prihvatu pristupa Singapura, u interesu Unije, u skladu s uvjetima utvrđenima ovom Odlukom. Kraljevina Belgija, Češka Republika, Savezna Republika Njemačka, Republika Estonija, Irska, Helenska Republika, Kraljevina Španjolska, Francuska Republika, Talijanska Republika, Republika Latvija, Republika Litva, Republika Malta, Slovačka Republika i Kraljevina Švedska, koje su već prihvatile pristup Singapura Haškoj konvenciji iz 1980., ne bi trebale položiti nove izjave o prihvatu jer postojeće izjave ostaju valjane u skladu s međunarodnim javnim pravom.

               (13)

               Ujedinjena Kraljevina i Irska obvezane su Uredbom (EZ) br. 2201/2003 i sudjeluju u donošenju i primjeni ove Odluke.

               (14)

               U skladu s člancima 1. i 2. Protokola br. 22. o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   1.   Države članice koje to još nisu učinile ovlašćuju se da prihvate pristup Singapura Haškoj konvenciji od 25. listopada 1980. o građansko-pravnim aspektima međunarodne otmice djece („Haška konvencija iz 1980.”) u interesu Unije.
   2.   Te države članice najkasnije do 16. lipnja 2016. polažu izjavu o prihvatu pristupa Singapura Haškoj konvenciji iz 1980., u interesu Unije, koja glasi:

         „[Puno ime DRŽAVE ČLANICE] izjavljuje da prihvaća pristup Singapura Haškoj konvenciji o građansko-pravnim aspektima međunarodne otmice djece od 25. listopada 1980., u skladu s Odlukom Vijeća (EU) 2015/1024”.

   3.   Svaka država članica obavješćuje Vijeće i Komisiju o polaganju svoje izjave o prihvatu pristupa Singapura te priopćuje Komisiji tekst izjave u roku od dva mjeseca od njezina polaganja.
   Članak 2.
   One države članice koje su položile svoje izjave o prihvatu pristupa Singapura Haškoj konvenciji iz 1980. prije datuma donošenja ove Odluke ne daju nove izjave.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Članak 4.
   Ova je Odluka upućena svim državama članicama, osim Kraljevini Belgiji, Češkoj Republici, Kraljevini Danskoj, Saveznoj Republici Njemačkoj, Republici Estoniji, Irskoj, Helenskoj Republici, Kraljevini Španjolskoj, Francuskoj Republici, Talijanskoj Republici, Republici Latviji, Republici Litvi, Republici Malti, Slovačkoj Republici i Kraljevini Švedskoj.

      Sastavljeno u Luxembourgu 15. lipnja 2015.

            Za Vijeće

            Predsjednik

         Dz. RASNAČS

      (1)  Mišljenje od 11. veljače 2015. (još nije objavljeno u Službenom listu).

      (2)  Uredba Vijeća (EZ) br. 2201/2003 od 27. studenoga 2003. o nadležnosti, priznavanju i izvršenju sudskih odluka u bračnim sporovima i u stvarima povezanim s roditeljskom odgovornošću, kojom se stavlja izvan snage Uredba (EZ) br. 1347/2000 (SL L 338, 23.12.2003., str. 1.).


title: 2000/683/EZ, EZUČ, Euratom: Odluka Vijeća i Komisije od 12. listopada 2000. o sklapanju Protokola uz Sporazum o partnerstvu i suradnji kojim se utvrđuje partnerstvo između Europskih zajednica i njihovih država članica, s jedne strane, i Ukrajine, s druge strane

text:
               11/Sv. 114

               HR

               Službeni list Europske unije

               16

         32000D0683

               L 283/27

               SLUŽBENI LIST EUROPSKE UNIJE

         ODLUKA VIJEĆA I KOMISIJE
   od 12. listopada 2000.
   o sklapanju Protokola uz Sporazum o partnerstvu i suradnji kojim se utvrđuje partnerstvo između Europskih zajednica i njihovih država članica, s jedne strane, i Ukrajine, s druge strane
   (2000/683/EZ, EZUČ, Euratom)
   VIJEĆE EUROPSKE UNIJE,
   EUROPSKA KOMISIJA,
   uzimajući u obzir Ugovor o osnivanju Europske zajednice, a posebno njegov članak 44. stavak 1., zadnju rečenicu članka 47. stavka 2., članak 55., članak 57. stavak 2., članak 71., članak 80. stavak 2., članke 93., 94., 133 i 308., u vezi s drugom rečenicom članka 300. stavka 2. i drugim podstavkom njegova članka 300. stavka 3.,
   uzimajući u obzir Ugovor o osnivanju Europske zajednice za ugljen i čelik, a posebno njegov članak 95.,
   uzimajući u obzir Ugovor o osnivanju Europske zajednice za atomsku energiju, a posebno njegov drugi stavak članka 101.,
   uzimajući u obzir prijedlog Komisije,
   uzimajući u obzir suglasnost Europskog parlamenta (1),
   uzimajući u obzir odobrenje Vijeća u skladu s člankom 101. Ugovora o osnivanju Europske zajednice za atomsku energiju,
   nakon konzultacija sa Savjetodavnim odborom EZUČ-a i uz suglasnost Vijeća,
   budući da:

               (1)

               Sklapanje Sporazuma o partnerstvu i suradnji između Europskih zajednica i njihovih država članica, s jedne strane, i Ukrajine, s druge strane (2), koji je stupio na snagu 1. ožujka 1998., pridonosi ostvarivanju ciljeva Europskih zajednica u onoj mjeri u kojoj je to ključni dio strategije Europskih zajednica i njihovih država članica u vezi s Ukrajinom.

               (2)

               Sporazum o partnerstvu i suradnji potpisan je prije proširenja Europske unije koje uključuje Austriju, Finsku i Švedsku, Protokol o proširenju potpisan je 10. travnja 1997. radi uključivanja triju novih država članica u Sporazum o partnerstvu i suradnji.

               (3)

               Između stranaka postignut je sporazum o privremenoj primjeni Protokola od strane Europskih zajednica, Ukrajine i svih država članica osim Austrije, Švedske, Finske, Danske i Portugala.

               (4)

               Svi potpisnici Protokola sada su ga ratificirali,

         ODLUČILI SU:
   Članak 1.
   Protokol uz Sporazum o partnerstvu i suradnji kojim se utvrđuje suradnja između Europskih zajednica i njihovih država članica, s jedne strane, i Ukrajine, s druge strane, odobrava se u ime Europske zajednice, Europske zajednice za ugljen i čelik i Europske zajednice za atomsku energiju.
   Tekst Protokola priložen je ovoj Odluci.
   Članak 2.
   Predsjednik Vijeća u ime Europske zajednice daje notifikaciju predviđenu člankom 4. Protokola. Predsjednik Komisije takvu notifikaciju daje u ime Europske zajednice za ugljen i čelik i Europske zajednice za atomsku energiju.

      Sastavljeno u Bruxellesu 12. listopada 2000.

            Za Vijeće

            Predsjednik

         H. VÉDRINE

            Za Komisiju

            Predsjednik

         R. PRODI

      (1)  SL C 286, 22.9.1997., str. 82.

      (2)  SL L 49, 19.2.1998., str. 3.


title: Odluka Vijeća 2011/729/ZVSP od 10. studenoga 2011. o izmjeni Odluke 2011/137/ZVSP o mjerama ograničavanja s obzirom na stanje u Libiji

text:
               18/Sv. 009

               HR

               Službeni list Europske unije

               242

         32011D0729

               L 293/35

               SLUŽBENI LIST EUROPSKE UNIJE

               10.11.2011.

      ODLUKA VIJEĆA 2011/729/ZVSP
   od 10. studenoga 2011.
   o izmjeni Odluke 2011/137/ZVSP o mjerama ograničavanja s obzirom na stanje u Libiji
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 28. veljače 2011. donijelo Odluku 2011/137/ZVSP o mjerama ograničavanja s obzirom na stanje u Libiji (1), kojom se provodi Rezolucija Vijeća sigurnosti Ujedinjenih naroda (UNSCR) 1970 (2011.).

               (2)

               Vijeće je 23. ožujka 2011. donijelo Odluku 2011/178/ZVSP (2) o izmjeni Odluke 2011/137/ZVSP i provedbi UNSCR-a 1973 (2011.).

               (3)

               Vijeće je 22. rujna 2011. donijelo Odluku 2011/625/ZVSP (3) o izmjeni Odluke 2011/137/ZVSP i provedbi UNSCR-a 2009 (2011.).

               (4)

               Vijeće sigurnosti Ujedinjenih naroda usvojilo je 27. listopada 2011. UNSCR 2016 (2011.) kojom je odlučeno da odredbe stavaka od 6. do 12. UNSCR-a 1973 (2011.) prestaju važiti 31. listopada 2011.

               (5)

               Odluku 2011/137/ZVSP bi trebalo na odgovarajući način izmijeniti,

         DONIJELO JE OVU ODLUKU:
   Članak 1.
   Članak 3.a Odluke 2011/137/ZVSP briše se.
   Članak 2.
   Ova Odluka stupa na snagu na datum donošenja.

      Sastavljeno u Bruxellesu 10. studenoga 2011.

            Za Vijeće

            Predsjednik

         M. DOWGIELEWICZ

      (1)  SL L 58, 3.3.2011., str. 53.

      (2)  SL L 78, 24.3.2011., str. 24.

      (3)  SL L 246, 23.9.2011., str. 30.


title: 94/23/EZ: Odluka Komisije od 17. siječnja 1994. o zajedničkim postupovnim pravilima za Europsko tehničko dopuštenje

text:
               13/Sv. 065

               HR

               Službeni list Europske unije

               16

         31994D0023

               L 017/34

               SLUŽBENI LIST EUROPSKE UNIJE

               17.01.1994.

      ODLUKA KOMISIJE

   od 17. siječnja 1994.
   o zajedničkim postupovnim pravilima za Europsko tehničko dopuštenje
   (94/23/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica koji se odnose na građevne proizvode (1), a posebno njezin Prilog II.,
   budući da članak 8. gore spomenute Direktive predviđa da se Europsko tehničko dopuštenje može dodijeliti za određene proizvode, a posebno za one za koje ne postoji niti usklađena niti nacionalna norma te za proizvode koji u značajnoj mjeri odstupaju od takvih usklađenih ili priznatih nacionalnih normi;
   budući da se predvidjelo uvođenje zajedničkih postupovnih pravila za podnošenje zahtjeva, pripremu i davanje takvog dopuštenja; budući da se u Prilogu II. gore spomenutoj Direktivi također određuje da Komisija usvaja ova postupovna pravila na temelju mišljenja odbora u skladu s člankom 20. te Direktive;
   budući da je odbor, predviđen u Direktivi, na svome zasjedanju od 22. travnja 1993. odobrio ova zajednička postupovna pravila, u skladu s postupcima utvrđenima u Direktivi,
   ODLUČILA JE:
   Jedini članak
   Sukladno Direktivi 89/106/EEZ zahtjev za Europsko tehničko dopuštenje se podnosi i takvo se dopuštenje priprema i dodjeljuje u skladu sa zajedničkim postupovnim pravilima koja su predviđena u Prilogu ovoj Direktivi.

      Sastavljeno u Bruxellesu 17. siječnja 1994.

            Za Komisiju

         Martin BANGEMANN

            Član Komisije

      (1)  SL L 40, 11.2.1989., str. 12.
   PRILOG
   ZAJEDNIČKA POSTUPOVNA PRAVILA ZA PODNOŠENJE ZAHTJEVA, PRIPREMU I DODJELU EUROPSKIH TEHNIČKIH DOPUŠTENJA
   0.   Uvod

   0.1.   Ova zajednička pravila određuju postupke koje treba donijeti za podnošenje zahtjeva, pripremu i dodjelu Europskih tehničkih dopuštenja, kako je određeno u Prilogu II.3. Direktivi Vijeća 89/106/EEZ (1) od 21. prosinca 1988. o usklađivanju zakona i drugih propisa država članica koji se odnose na građevne proizvode, dalje u tekstu „Direktiva”.
   0.2.   Europska organizacija za tehnička dopuštenja (EOTA) je organizacija ustanovljena u skladu s odredbama Direktive, koja ujedinjuje tijela imenovana od država članica Europske zajednice za dodjelu Europskih tehničkih dopuštenja (ETA), kako je određeno u području primjene Direktive.
   1.   Opća pravila

   1.1.   Tajništvo EOTA-e vodi ažuriranu evidenciju o danim dopuštenjima. Taj se popis objavljuje najmanje jednom godišnje.
   1.2.   Tehnički odbor EOTA-e je odgovoran za osnivanje odbora koji su potrebni za organizaciju i usklađivanje dodjele dopuštenja.
   1.3.   Tijela za dopuštenja objavljuju dana Europska tehnička dopuštenja na vlastitom službenom jeziku (jezicima).
   1.4.   Poteškoće koje se javljaju u vezi s Direktivom koje ne može riješiti Izvršna komisija EOTA-e, prosljeđuju se na rješavanje Komisiji Europskih zajednica (u nastavku „Komisija EZ-a”).
   2.   Pravila koja se odnose na podnošenje zahtjeva za ETA-u

   2.1.   Zahtjev za Europsko tehničko dopuštenje može podnijeti proizvođač ili njegov zastupnik s poslovnim nastanom u Zajednici, u nastavku podnositelj zahtjeva. Proizvođač mora posebno imenovati zastupnika koji djeluje u njegovo ime.
   2.2.   Zahtjev se podnosi pri bilo kojem tijelu EOTA-e koje je odgovorno za dotično područje; međutim, zahtjev za isti građevni proizvod smije se uputiti samo jednome tijelu.
   2.3.   Podnošenjem zahtjeva u skladu s ovim pravilom podnositelj ovlašćuje tijelo za dopuštenja kojemu je uputio svoj zahtjev, da obavijesti Komisiju EZ-a, druga tijela EOTA-e i tajništvo EOTA-e o sadržaju zahtjeva.
   2.4.   Prije podnošenja zahtjeva podnositelj – na vlastiti zahtjev – dobiva, nakon što tijelu za dopuštenja dostavi potrebne podatke, informacije o:

               —

               postupku dopuštenja,

               —

               predviđenom vremenu koje je potrebno da nadležno tijelo dovrši postupak dopuštenja za određeni proizvod,

               —

               predviđenim troškovima za rješavanje postupka dopuštenja i načinima plaćanja.

         U slučaju da dotično područje još nije odobreno kao prikladno za Europska tehnička dopuštenja ili ako proizvod u značajnoj mjeri odstupa od usklađenih ili priznatih nacionalnih normi, gore spomenute informacije se dostavljaju podnositelju nakon što se u skladu s postupkom iz točke 3.2. donese odluka o mogućnosti izdavanja dopuštenja.
   Podnositelja se obavješćuje o takvoj odluci.
   2.5.   Zahtjev se podnosi na standardnom obrascu (vidjeti Dodatak 1.) na jeziku države članice u kojem se nalazi nadležno tijelo, osim ako tijelo za dopuštenja ne odluči drukčije.
   2.6.   Uz zahtjev se prilaže opis građevnog proizvoda, specifikacije, nacrti i izvješća o ispitivanju, kojima se detaljno opisuje predmet zahtjeva i njegova predviđena uporaba.
   2.7.   Na obrascu zahtjeva podnositelj navodi sva mjesta proizvodnje. Mora se osigurati mogućnost da tijelo za dopuštenja ili njegov predstavnik posjete ta mjesta tijekom radnog vremena u vidu izdavanja ETA-e.
   2.8.   U roku od dva mjeseca tijelo za dopuštenja mora potvrditi prijem zahtjeva i izjaviti da započinje postupak (vidjeti standardni obrazac u Dodatku 2.).
   Tijelo za dopuštenja mora obrazložiti eventualno neprihvaćanje zahtjeva. Podnositelj tada može podnijeti zahtjev drugome nadležnome tijelu.
   2.9.   Tijelo za dopuštenja obavješćuje podnositelja zahtjeva o dokumentima, rezultatima ispitivanja, izračunima itd. koje mora dostaviti kako bi spomenuto tijelo moglo ocijeniti prikladnost proizvoda za predviđenu uporabu.
   Podnositelj zahtjeva je dužan tijelu za dopuštenja dostaviti sve potrebne dokumente i surađivati pri ocjenjivanju.
   2.10.   Tijela EOTA-e poduzimaju potrebne mjere kako bi se osigurala povjerljivost svih kritičnih podataka s kojima se upoznaju tijekom izvršavanja svojih aktivnosti.
   2.11.   Podnositelj zahtjeva mora, na pravno obvezujući način, izjaviti da će platiti sve troškove koji se odnose na postupak dopuštenja i pribavljanje dodatnih dokumenata u skladu s nacionalnim pravilima.
   2.12.   Ako podnositelj zahtjeva ne ispuni svoje obaveze, kako je određeno u ovome dokumentu, po isteku razumnog perioda tijelo za dopuštenja može poništiti zahtjev.
   3.   Pravila za dodjelu Europskog tehničkog dopuštenja

   3.0.   Europsko tehničko dopuštenje se odnosi isključivo na one aspekte proizvoda koji su povezani s temeljnim zahtjevima, kako je određeno u Prilogu I. Direktivi i Dokumentima za tumačenje u skladu s člankom 3.3. Direktive. Oznaka EZ-a odnosi se jedino na te aspekte.
   Ako se uzimaju u obzir drugi aspekti, pripadajuće ocjenjivanje mora se jasno razlikovati od ocjenjivanja temeljnih zahtjeva, nakon što se o tome usuglase članovi EOTA-e. Takvo ocjenjivanje treba biti dobrovoljno.
   Oblik Europskoga tehničkog dopuštenja mora odgovarati „općem obliku” koji je prihvatila Komisija EZ-a.
   3.1.   Dodjela Europskog tehničkog dopuštenja na temelju smjernica za ETA-u (sukladno Direktivi - članku 9.1.)

   3.1.1.   Sadržaj i oblik Europskog tehničkog dopuštenja mora biti u skladu s relevantnom smjernicom za ETA-u.
   3.1.2.   Tijelo koje izdaje Europsko tehničko dopuštenje šalje ga:

               —

               svim ostalim tijelima EOTA-e,

               —

               Glavnom tajništvu koje dostavlja primjerak Komisiji EZ-a.

         3.1.3.   U prijelaznom razdoblju koje je EOTA pojedinačno odredila za svaku smjernicu za ETA-u, a s ciljem da se omogući usporedivost dopuštenja izdanih od nadležnih tijela, nacrt dopuštenja se zajedno s pripadajućim dokumentima (rezultatima ispitivanja) dostavlja na prethodno savjetovanje relevantnim tijelima (2) i Glavnome tajništvu EOTA-e tražeći njihovo mišljenje u roku od dva mjeseca.
   3.1.4.   Ako Komisija EZ-a, u skladu s odredbama iz članka 5.1. Direktive i prema savjetu stalnog odbora, utvrdi nedostatke kod danog Europskog tehničkog dopuštenja zbog nedostataka u pripadajućoj smjernici, nadležna tijela ne smiju više izdavati dopuštenja na temelju gore spomenute smjernice za ETA-u.
   3.2.   Dodjela Europskog tehničkog dopuštenja bez smjernica za ETA-u (sukladno Direktivi, članku 9.2.)

   3.2.1.   Sadržaj i oblik Europskog tehničkog dopuštenja mora odgovarati „općemu obliku” koji je prihvatila Komisija EZ-a.
   3.2.2.   Tijelo za dopuštenje koje primi zahtjev u skladu s točkom 2.4 ili zahtjev za Europsko tehničko dopuštenje koje je prvi put uvedeno za proizvod dotične skupine, mora se prethodno posavjetovati s Tehničkim odborom radi načelnog usuglašavanja oko dodjele dopuštenja za taj proizvod te oko načela predloženog postupka za potvrđivanje sukladnosti.
   Ako se Tehnički odbor usuglasi oko zahtjeva u skladu s člankom 8.2.a Direktive, tada se uz dopuštenje predsjednika EOTA-e Komisiji EZ-a šalju odgovarajući zatraženi podaci, kako bi se dobilo ovlaštenje za izdavanje Europskih tehničkih dopuštenja. Ako se Tehnički odbor ne može usuglasiti, predmet se prosljeđuje Izvršnoj komisiji koja odlučuje o njegovom eventualnom podnošenju Komisiji EZ-a.
   Što se tiče zahtjeva za Europsko tehničko dopuštenje u skladu s člankom 8.2.b Direktive, na temelju ocjene EOTA-e i relevantnih podataka Komisija EZ-a se izjašnjava o eventualnim značajnim odstupanjima proizvoda od odgovarajućih usklađenih ili priznatih nacionalnih normi za proizvode iz te skupine i, sukladno tome, o mogućnosti dodjele Europskog tehničkog dopuštenja.
   3.2.3.   Ako se postigne suglasnost u skladu s točkom 3.2.2., tijelo za tehnička dopuštenja kojemu je upućen zahtjev mora obaviti prethodni razgovor s drugim relevantnim tijelima EOTA-e, u kojem će im objasniti način na koji namjerava obraditi zahtjev uključujući program ispitivanja, zatražene rezultate i način na koji će se ispuniti uvjeti za predviđenu potvrdu sukladnosti.
   Tijelo za dopuštenja uzima u obzir primjedbe drugih tijela EOTA-e.
   3.2.4.   Ako se zahtjev za Europsko tehničko dopuštenje podnosi za proizvod iz skupine za koju je već ustanovljen postupak predviđen u točki 3.2.3., ETA se mora temeljiti na tom postupku.
   3.2.5.   Prije izdavanja dopuštenja nadležno tijelo šalje nacrt Europskog tehničkog dopuštenja odgovarajućim tijelima EOTA-e i Glavnome tajništvu, zajedno s objašnjenjima koje je dostavio podnositelj, tražeći njihovo mišljenje u roku od dva mjeseca.
   Nadležno tijelo izdaje Europsko tehničko dopuštenje nakon što sva relevantna tijela EOTA-e daju svoj pisani pristanak uzimajući u obzir treću rečenicu iz Priloga II. stavka 2. Direktive.
   ETA se pošilja u skladu s točkom 3.1.2.
   Ako se neke primjedbe ne mogu riješiti, pitanje se stavlja na dnevni red Tehničkog odbora.
   Ako se Tehnički odbor usuglasi, nadležno tijelo izdaje Europsko tehničko dopuštenje.
   Ako se ne postigne suglasnost, pitanje se stavlja na dnevni red Izvršne komisije koja odlučuje o svim kasnijim djelovanjima.
   Ako se Izvršna komisija ne može usuglasiti, pitanje se preko Komisije EZ-a prosljeđuje Stalnom odboru za graditeljstvo (Direktiva, članak 9.2.).
   4.   Ukidanje Europskog tehničkog dopuštenja

   4.1.   Tijelo za dopuštenja ukida ETA-u, ako je Komisija EZ-a obavijestila države članice u skladu s člankom 5. stavkom 1. Direktive.
   4.2.   Tijelo za dopuštenja obavješćuje druga tijela EOTA-e i Glavno tajništvo o ukidanju. Glavno tajništvo obavješćuje Komisiju EZ-a.
   5.   Izmjena Europskog tehničkog dopuštenja

   5.1.   Za izmjenu ETA-e primjenjuje se isti postupak kao i za novi zahtjev. Zahtjev se upućuje nadležnom tijelu koje je dalo dopuštenje koje je predmet izmjene.
   5.2.   Odredbe pod točkama 3.1. i 3.2. moraju se sukladno primjenjivati; postupak dopuštenja se odnosi jedino na stavke koje su neposredno povezane s izmjenom.
   5.3.   Izdaje se novo Europsko tehničko dopuštenje koje zamjenjuje prethodno.
   6.   Produljenje valjanosti

   6.1.   U skladu s člankom 8. stavkom 4. Direktive valjanost tehničkog dopuštenja može se produljiti za daljnje razdoblje od (obično) pet godina, pod uvjetom da Komisija EZ-a nije obavijestila dotična tijela za tehnička dopuštenja i/ili EOTA-u o promjeni uvjeta na temelju kojih je dano prvotno dopuštenje. Zahtjeve koji se podnose u pisanom obliku tijelo za dopuštenja mora primiti najkasnije šest mjeseci prije datuma isteka valjanosti.
   Na postupak se sukladno primjenjuju odredbe pod točkama 3.1.i 3.2.
   6.2.   Uz zahtjev za produljenje valjanosti treba priložiti relevantnu tehničku dokumentaciju koja je određena u smjernicama za produljenje ETA-e. Ako takve smjernice ne postoje, nakon savjetovanja s tijelima EOTA-e tijelo za dopuštenja obavješćuje podnositelja zahtjeva o tehničkoj dokumentaciji koju mora dostaviti.
   6.3.   Za takva produljenja, koja moraju biti potpuna kao i prvotna ocjena, odgovorno je tijelo koje ih je odobrilo.

      (1)  SL L 40, 11.2.1989., str. 12.

      (2)  Relevantna tijela EOTA-e: tijela koja su imenovale države članice za djelovanje na dotičnome području.
   Dodatak 1.
   ZAHTJEV ZA EUROPSKO TEHNIČKO DOPUŠTENJE IZ POGLAVLJA III. DIREKTIVI VIJEĆA 89/106/EEZ

   Dodatak 2.
   (Naziv i adresa imenovanog tijela za dopuštenja)
   POTVRDA PRIJEMA ZAHTJEVA ZA DODJELU EUROPSKOG TEHNIČKOG DOPUŠTENJA PREMA DIREKTIVI VIJEĆA 89/106/EEZ


title: Odluka Vijeća 2013/497/ZVSP od 10. listopada 2013. o izmjeni Odluke 2010/413/ZVSP o mjerama ograničavanja protiv Irana

text:
               12.10.2013

               HR

               Službeni list Europske unije

               L 272/46

         ODLUKA VIJEĆA 2013/497/ZVSP
   od 10. listopada 2013.
   o izmjeni Odluke 2010/413/ZVSP o mjerama ograničavanja protiv Irana
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 26. srpnja 2010. donijelo Odluku 2010/413/ZVSP (1).

               (2)

               Kriterije za uvrštenje na popis u pogledu ograničavanja ulaska u Uniju i zamrzavanja financijskih sredstava, koji obuhvaćaju osobe i subjekte koji su pomagali osobama ili subjektima uvrštenima na popis u izbjegavanju ili kršenju odredbi relevantnih rezolucija Vijeća sigurnosti Ujedinjenih naroda ili Odluke 2010/413/ZVSP, trebalo bi prilagoditi tako da uključuju same osobe i subjekte koji su izbjegavali ili kršili te odredbe.

               (3)

               Odluku 2010/413/ZVSP stoga bi trebalo izmijeniti na odgovarajući način,

         DONIJELO JE OVU ODLUKU:
   Članak 1.
   Odluka 2010/413/ZVSP mijenja se kako slijedi:

               1.

               U članku 19. stavku 1. točka (b) zamjenjuje se sljedećim:

                           „(b)

                           drugih osoba koje nisu obuhvaćene Prilogom I., a koje sudjeluju u iranskim osjetljivim djelatnostima širenja nuklearnog oružja, izravno su povezane s njima ili im pružaju potporu, ili koje pružaju potporu razvoju sustava ispaljivanja nuklearnog oružja, uključujući putem sudjelovanja u nabavi zabranjenih predmeta, robe, opreme, materijala i tehnologije, ili osoba koje djeluju u njihovo ime ili po njihovom nalogu, ili osoba koje su izbjegavale ili kršile odredbe RVSUN-a 1737 (2006), RVSUN-a 1747 (2007), RVSUN-a 1803 (2008) i RVSUN-a 1929 (2010) ili ove Odluke, ili su pomagale osobama ili subjektima uvrštenima na popis u izbjegavanju ili kršenju tih odredbi, kao i drugih članova IRGC-a i osoba koje djeluju u ime IRGC-a ili IRISL-a, te osoba koje pružaju usluge osiguranja ili druge bitne usluge IRGC-u i IRISL-u ili subjektima u njihovom vlasništvu ili pod njihovom kontrolom ili koji djeluju u njihovo ime, kako su navedeni u Prilogu II.;”.

               2.

               U članku 20. stavku 1. točka (b) zamjenjuje se sljedećim:

                           „(b)

                           osoba i subjekata koji nisu obuhvaćeni Prilogom I., a koji sudjeluju u iranskim osjetljivim djelatnostima širenja nuklearnog oružja, izravno su povezani s njima ili im pružaju potporu, ili koji pružaju potporu razvoju sustava ispaljivanja nuklearnog oružja, uključujući putem sudjelovanja u nabavi zabranjenih predmeta, robe, opreme, materijala i tehnologije, ili osoba ili subjekata koji djeluju u njihovo ime ili po njihovom nalogu, ili subjekata koji su u njihovom vlasništvu ili pod njihovom kontrolom, uključujući nezakonitim sredstvima, ili osoba i subjekata koji su izbjegavali ili kršili odredbe RVSUN-a 1737 (2006), RVSUN-a 1747 (2007), RVSUN-a 1803 (2008) i RVSUN-a 1929 (2010) ili ove Odluke, ili su pomagali osobama ili subjektima uvrštenima na popis u izbjegavanju ili kršenju tih odredbi, kao i drugih članova i subjekata IRGC-a i IRISL-a te subjekata koji su u njihovom vlasništvu ili pod njihovom kontrolom ili osoba i subjekata koji djeluju u njihovo ime, ili osoba i subjekata koji pružaju usluge osiguranja ili druge bitne usluge IRGC-u i IRISL-u ili subjektima u njihovom vlasništvu ili pod njihovom kontrolom ili koji djeluju u njihovo ime, kako su navedeni u Prilogu II.;”.

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Luxembourgu 10. listopada 2013.

            Za Vijeće

            Predsjednik

         R. SINKEVIČIUS

      (1)  Odluka Vijeća 2010/413/ZVSP od 26. srpnja 2010. o mjerama ograničavanja protiv Irana i stavljanju izvan snage Zajedničkog stajališta 2007/140/ZVSP (SL L 195, 27.7.2010., str. 39.).


title: Odluka Vijeća (EU) 2017/1138 od 19. lipnja 2017. o stajalištu koje treba zauzeti u ime Europske unije na prvom sastanku Konferencije stranaka Minamatske konvencije o živi u pogledu donošenja propisanog sadržaja potvrde iz članka 3. stavka 12. Konvencije i smjernica iz članka 8. stavaka 8. i 9. Konvencije

text:
               27.6.2017

               HR

               Službeni list Europske unije

               L 164/56

         ODLUKA VIJEĆA (EU) 2017/1138
   od 19. lipnja 2017.
   o stajalištu koje treba zauzeti u ime Europske unije na prvom sastanku Konferencije stranaka Minamatske konvencije o živi u pogledu donošenja propisanog sadržaja potvrde iz članka 3. stavka 12. Konvencije i smjernica iz članka 8. stavaka 8. i 9. Konvencije
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Minamatska konvencija o živi (1) („Konvencija”) odobrena je, u ime Europske unije, 11. svibnja 2017. Odlukom Vijeća (EU) 2017/939 (2).

               (2)

               Konvencija će stupiti na snagu 16. kolovoza 2017. Prvi sastanak Konferencije stranaka Konvencije („COP 1”) održat će se od 24. do 29. rujna 2017. u Ženevi. U tim okolnostima Unija bi trebala odrediti stajalište koje treba zauzeti na konferenciji COP 1.

               (3)

               Člankom 3. stavkom 8. Konvencije zahtijeva se od stranaka koje namjeravaju uvoziti živu podrijetlom iz države koja nije stranka da dopuste takav uvoz samo pod uvjetom ako im država izvoznica koja nije stranka dostavi potvrdu da uvezena živa ne dolazi iz primarnog rudarenja žive niti iz viška žive nastalog stavljanjem postrojenja za proizvodnju klornih lužina izvan pogona („potvrda”).

               (4)

               Člankom 3. stavkom 12. Konvencije predviđa se da konferencija COP 1 donosi propisani sadržaj potvrde. Stoga će takav propisani sadržaj potvrde imati pravne učinke.

               (5)

               Uredba (EU) 2017/852 Europskog parlamenta i Vijeća (3) u skladu je s odredbama članka 3. stavka 8. Konvencije kako su dopunjene predloženim propisanim sadržajem potvrde.

               (6)

               Člankom 8. stavkom 4. Konvencije zahtijeva se od stranaka da u novim točkastim izvorima koji pripadaju kategorijama izvora navedenima u Prilogu D osiguraju primjenu najboljih raspoloživih tehnika i najboljih postupaka zaštite okoliša u svrhu kontrole i, ako je izvedivo, smanjenja emisija žive i živinih spojeva u atmosferu.

               (7)

               Člankom 8. stavkom 5. Konvencije predviđa se da stranke kontroliraju i, ako je izvedivo, smanjuju emisije žive i živinih spojeva u zrak iz postojećih točkastih izvora koji pripadaju kategorijama izvora navedenima u Prilogu D provođenjem jedne ili više sljedećih mjera: primjene najboljih raspoloživih tehnika i najboljih postupaka zaštite okoliša; postavljanja kvantificiranih ciljeva ili utvrđivanja graničnih vrijednosti emisija; donošenja strategije za kontrolu višestrukih onečišćujućih tvari; ili poduzimanja alternativnih mjera.

               (8)

               Člankom 8. stavkom 7. Konvencije zahtijeva se od stranaka da izrade i održavaju popis emisija žive i živinih spojeva u atmosferu.

               (9)

               Člankom 8. stavkom 8. Konvencije propisano je da konferencija COP 1 donosi smjernice o najboljim raspoloživim tehnikama i najboljim postupcima zaštite okoliša, uzimajući u obzir razlike između novih i postojećih izvora te potrebu smanjenja prijenosa onečišćenja s medija na medij na najmanju moguću mjeru te također donosi smjernice usmjerene podupiranju stranaka pri provedbi njihovih obveza iz članka 8. stavka 5., posebno pri utvrđivanju ciljeva i određivanju graničnih vrijednosti emisija.

               (10)

               Člankom 8. stavkom 9. Konvencije predviđa se da Konferencija stranaka Konvencije što je prije moguće donosi smjernice o kriterijima koje stranke mogu razvijati u skladu s člankom 8. stavkom 2. točkom (b) kada kontrolne mjere u pogledu emisija žive i živinih spojeva u zrak odluče primijeniti samo na točkaste izvore koji pripadaju određenoj kategoriji izvora navedenoj u Prilogu D, pod uvjetom da je obuhvaćeno najmanje 75 % emisija iz dotične kategorije izvora, te smjernice o metodologiji za izradu popisa emisija žive i živinih spojeva u zrak.

               (11)

               U članku 8. stavku 10. drugoj rečenici Konvencije navodi se da stranke uzimaju smjernice u obzir pri provedbi odgovarajućih odredbi tog članka. Stoga će takve smjernice imati pravne učinke.

               (12)

               Međuvladin pregovarački odbor Konvencije na svojem je sedmom zasjedanju održanom od 10. do 15. ožujka 2016. u Jordanu privremeno, do njihova službenog donošenja na konferenciji COP 1, donio četiri dokumenta sa smjernicama iz članka 8. stavaka 8. i 9. Konvencije.

               (13)

               Zakonodavstvo Unije, uključujući Direktivu 2010/75/EU Europskog parlamenta i Vijeća (4) i Uredbu (EZ) br. 166/2006 Europskog parlamenta i Vijeća (5), u skladu je s odredbama članka 8. Konvencije kako su dopunjene predloženim smjernicama.

               (14)

               Stoga bi trebalo podržati predloženi propisani sadržaj potvrde i predložena četiri dokumenta sa smjernicama,

         DONIJELO JE OVU ODLUKU:
   Članak 1.
   Stajalište koje treba zauzeti u ime Europske unije na prvom sastanku Konferencije stranaka Minamatske konvencije o živi („Konvencija”) jest da se podupire donošenje propisanog sadržaja potvrde iz članka 3. stavka 12. i smjernica iz članka 8. stavaka 8. i 9. Konvencije.
   Predstavnici Unije, uz savjetovanje s državama članicama tijekom koordinacijskih sastanaka, mogu dogovoriti manje izmjene dokumenata iz prvog stavka bez daljnje odluke Vijeća.
   Članak 2.
   Odluka/odluke Konferencije stranaka Konvencije o donošenju dokumenata iz članka 1. objavljuje/objavljuju se u Službenom listu Europske unije.
   Članak 3.
   Ova Odluka stupa na snagu na dan donošenja.

      Sastavljeno u Luxembourgu 19. lipnja 2017.

            Za Vijeće

            Predsjednik

         J. HERRERA

      (1)  SL L 142, 2.6.2017., str. 6.

      (2)  Odluka Vijeća (EU) 2017/939 od 11. svibnja 2017. o sklapanju, u ime Europske unije, Minamatske konvencije o živi (SL L 142, 2.6.2017., str. 4.).

      (3)  Uredba (EU) 2017/852 Europskog parlamenta i Vijeća od 17. svibnja 2017. o živi i stavljanju izvan snage Uredbe (EZ) br. 1102/2008 (SL L 137, 24.5.2017., str. 1.).

      (4)  Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (SL L 334, 17.12.2010., str. 17.).

      (5)  Uredba (EZ) br. 166/2006 Europskog parlamenta i Vijeća od 18. siječnja 2006. o uspostavi Europskog registra ispuštanja i prijenosa onečišćujućih tvari i o izmjeni direktiva Vijeća 91/689/EEZ i 96/61/EZ (SL L 33, 4.2.2006., str. 1.).


title: 2012/832/EU: Odluka Europske središnje banke od 10. prosinca 2012. o izmjeni Odluke ESB/2010/21 o godišnjim financijskim izvještajima Europske središnje banke (ESB/2012/30)

text:
               01/Sv. 14

               HR

               Službeni list Europske unije

               180

         32012D0030

               L 356/93

               SLUŽBENI LIST EUROPSKE UNIJE

         ODLUKA EUROPSKE SREDIŠNJE BANKE
   od 10. prosinca 2012.
   o izmjeni Odluke ESB/2010/21 o godišnjim financijskim izvještajima Europske središnje banke
   (ESB/2012/30)
   (2012/832/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke, a posebno njegov članak 26. stavak 2.,
   budući da:

               (1)

               Odluka ESB/2010/21 od 11. studenoga 2010. o godišnjim financijskim izvještajima Europske središnje banke (1) utvrđuje pravila za sastavljanje godišnjih financijskih izvještaja Europske središnje banke (ESB).

               (2)

               Članak 3. Odluke ESB/2010/21 određuje da se osnovne računovodstvene pretpostavke definirane u članku 3. Smjernice ESB/2010/20 od 11. studenoga 2010. o pravnom okviru za računovodstvo i financijsko izvještavanje u Europskom sustavu središnjih banaka (2) primjenjuju i za potrebe Odluke ESB/2010/21. Ovo se primjenjuje, među ostalim, na članak 3. točku (c) Smjernice ESB/2010/20 u vezi s događajima nakon datuma bilance, koji propisuje da se imovina i obveze usklađuju za događaje koji su se zbili između datuma godišnje bilance i datuma na koji relevantna tijela odobravaju financijske izvještaje, ako oni utječu na stanje imovine ili obveza na datum bilance.

               (3)

               Za godišnje je financijske izvještaje ESB-a potrebno razjasniti da se događaji nakon datuma bilance uzimaju u obzir samo do datuma kada se odobrava izdavanje financijskih izvještaja, odnosno datuma kada Izvršni odbor dopusti podnošenje godišnjih financijskih izvještaja Upravnom vijeću na odobrenje.

               (4)

               Odluku ESB/2010/21 trebalo bi izmijeniti na odgovarajući način,

         DONIJELO JE OVU ODLUKU:
   Članak 1.
   Izmjena
   Članak 3. Odluke ESB/2010/21 zamjenjuje se sljedećim:

      „Članak 3.
      Osnovne računovodstvene pretpostavke
      Osnovne računovodstvene pretpostavke definirane u članku 3. Smjernice ESB/2010/20 primjenjuju se i za potrebe ove Odluke. Odstupajući od prve rečenice članka 3. točke (c) Smjernice ESB/2010/20, događaji nakon datuma bilance uzimaju se u obzir samo do datuma kada Izvršni odbor dopusti podnošenje godišnjih financijskih izvještaja ESB-a Upravnom vijeću na odobrenje.”

   Članak 2.
   Stupanje na snagu
   Ova Odluka stupa na snagu 31. prosinca 2012.

      Sastavljeno u Frankfurtu na Majni 10. prosinca 2012.

            Predsjednik ESB-a

         Mario DRAGHI

      (1)  SL L 35, 9.2.2011., str. 1.

      (2)  SL L 35, 9.2.2011., str. 31.


title: Odluka Komisije (EU) 2017/1525 оd 4. rujna 2017. o izmjeni Odluke 2014/256/EU radi produljenja važenja ekoloških mjerila za dodjelu znaka za okoliš EU-a za proizvode od prerađenog papira (priopćeno pod brojem dokumenta C(2017) 5948) (Tekst značajan za EGP. )

text:
               6.9.2017

               HR

               Službeni list Europske unije

               L 230/28

         ODLUKA KOMISIJE (EU) 2017/1525
   оd 4. rujna 2017.
   o izmjeni Odluke 2014/256/EU radi produljenja važenja ekoloških mjerila za dodjelu znaka za okoliš EU-a za proizvode od prerađenog papira

         (priopćeno pod brojem dokumenta C(2017) 5948)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 3. točku (c),
   nakon savjetovanja s Odborom Europske unije za znak za okoliš,
   budući da:

               (1)

               Odluka Komisije 2014/256/EU (2) prestaje važiti 2. svibnja 2017.

               (2)

               Izvršena je procjena kojom se potvrđuju relevantnost i prikladnost trenutačnih ekoloških mjerila i s njima povezanih zahtjeva u pogledu procjene i verifikacije koji su utvrđeni Odlukom 2014/256/EU. Odluku 2014/256/EU trebalo bi stoga na odgovarajući način izmijeniti.

               (3)

               Mjere predviđene ovom Odlukom u skladu su s mišljenjem Odbora osnovanog na temelju članka 16. Uredbe (EZ) br. 66/2010,

         DONIJELA JE OVU ODLUKU:
   Članak 1.
   Članak 4. Odluke 2014/256/EU zamjenjuje se sljedećim:

      „Članak 4.
      Ekološka mjerila za skupinu proizvoda ‚proizvodi od prerađenog papira’ te s njima povezani zahtjevi u pogledu procjene i verifikacije vrijede do 31. prosinca 2020.”

   Članak 2.
   Ova je Odluka upućena državama članicama.

      Sastavljeno u Bruxellesu 4. rujna 2017.

            Za Komisiju

         Karmenu VELLA

            Član Komisije

      (1)  SL L 27, 30.1.2010., str. 1.

      (2)  Odluka Komisije 2014/256/EU od 2. svibnja 2014. o utvrđivanju ekoloških mjerila za dodjelu znaka za okoliš EU-a za proizvode od prerađenog papira (SL L 135, 8.5.2014., str. 24.).


title: Odluka Vijeća od 8. ožujka 2012. o sklapanju Memoranduma o suradnji između Europske unije i Međunarodne organizacije civilnog zrakoplovstva koji osigurava okvir za jačanje suradnje te o postupovnim uređenjima u vezi s njim

text:
               07/Sv. 23

               HR

               Službeni list Europske unije

               131

         32012D0243(01)

               L 121/16

               SLUŽBENI LIST EUROPSKE UNIJE

         ODLUKA VIJEĆA
   od 8. ožujka 2012.
   o sklapanju Memoranduma o suradnji između Europske unije i Međunarodne organizacije civilnog zrakoplovstva koji osigurava okvir za jačanje suradnje te o postupovnim uređenjima u vezi s njim
   (2012/243/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2., u vezi s člankom 218. stavkom 6. točkom (a), člankom 218. stavkom 7., člankom 218. stavkom 8. prvim podstavkom,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Komisija je, u skladu s mandatom koji je Vijeće usvojilo 17. prosinca 2009., pregovorima usvojila Memorandum o suradnji između Europske unije i Međunarodne organizacije civilnog zrakoplovstva koji osigurava okvir za jačanje suradnje („Memorandum o suradnji”).

               (2)

               Memorandum o suradnji potpisan je u ime Unije 4. svibnja 2011. i od tog se datuma privremeno primjenjuje, podložno njegovu mogućem kasnijem sklapanju.

               (3)

               Memorandum o suradnji u ime Unije treba sklopiti.

               (4)

               Potrebno je utvrditi postupovne dogovore za sudjelovanje Unije u Zajedničkom odboru koji je osnovan na temelju Memoranduma o suradnji, za rješavanje sporova, donošenje dodatnih Priloga, kao i za izmjene Priloga Memorandumu,

         DONIJELO JE OVU ODLUKU:
   Članak 1.
   Memorandum o suradnji između Europske unije i Međunarodne organizacije civilnog zrakoplovstva koji osigurava okvir za jačanje suradnje odobrava se u ime Unije (1).
   Članak 2.
   Predsjednik Vijeća ovlašten je za imenovanje osobe ili osoba ovlaštenih da provede obavješćivanje predviđeno člankom 9.2 Memoranduma o suradnji.
   Članak 3.
   Vijeće određuje stajalište koje u Zajedničkom odboru uspostavljenom u skladu sa stavkom 7.1 Memoranduma o suradnji („Zajednički odbor”) zauzima Unija u vezi s donošenjem novih Priloga Memorandumu i izmjena Memoranduma kako je navedeno u stavku 7.3 točki (c) Memoranduma.
   Članak 4.
   1.   Komisija nakon savjetovanja s Posebnim odborom, koji imenuje Vijeće, i uzimajući pritom u obzir u cijelosti njegovo mišljenje, određuje stajalište koje u Zajedničkom odboru zauzima Unija, uključujući odluke iz stavka 7.3 točaka (a), (b) i (c) Memoranduma o suradnji u vezi s načinima postupanja i odlukama iz stavka 7.3 točaka (d) i (e) Memoranduma o suradnji.
   2.   Nakon savjetovanja s Posebnim odborom iz stavka 1. Komisija može poduzeti bilo kakve odgovarajuće mjere na temelju članaka 4. i 5. Memoranduma o suradnji.
   3.   Uniju u Zajedničkom odboru zastupa Komisija kojoj pomažu predstavnici država članica.
   4.   Komisija zastupa Uniju u savjetovanjima iz članka 8. Memoranduma o suradnji.
   Članak 5.
   Ova Odluka stupa na snagu na dan donošenja.

      Sastavljeno u Bruxellesu 8. ožujka 2012.

            Za Vijeće

            Predsjednik

         M. BØDSKOV

      (1)  Memorandum o suradnji objavljen je u SL L 232, 9.9.2011., str. 2. zajedno s odlukom o potpisivanju.


title: Odluka Vijeća (EU) 2016/1023 od 17. lipnja 2016. o stavljanju izvan snage Odluke 2010/289/EU o postojanju prekomjernog deficita u Sloveniji

text:
               24.6.2016

               HR

               Službeni list Europske unije

               L 166/17

         ODLUKA VIJEĆA (EU) 2016/1023
   od 17. lipnja 2016.
   o stavljanju izvan snage Odluke 2010/289/EU o postojanju prekomjernog deficita u Sloveniji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 126. stavak 12.,
   uzimajući u obzir preporuku Europske komisije,
   budući da:

               (1)

               Vijeće je 2. prosinca 2009. na temelju preporuke Komisije, Odlukom Vijeća 2010/289/EU (1), u skladu s člankom 126. stavkom 6. Ugovora o funkcioniranju Europske unije (UFEU), odlučilo da u Sloveniji postoji prekomjerni deficit. Vijeće je utvrdilo da je deficit opće države predviđen za 2009. iznosio 5,9 % BDP-a i time bio iznad referentne vrijednosti iz Ugovora od 3 % BDP-a. Bilo je predviđeno da će bruto dug opće države u 2009. dosegnuti 34,2 % BDP-a i time biti ispod referentne vrijednosti iz Ugovora od 60 % BDP-a.

               (2)

               Vijeće je 2. prosinca 2009., u skladu s člankom 126. stavkom 7. UFEU-a i člankom 3. stavkom 4. Uredbe Vijeća (EZ) br. 1467/97 (2), na temelju preporuke Komisije uputilo preporuku Sloveniji s ciljem okončanja stanja prekomjernog deficita do 2013. Navedena preporuka Vijeća je objavljena.

               (3)

               Vijeće je 21. lipnja 2013. zaključilo da je Slovenija poduzela učinkovito djelovanje sukladno Preporuci Vijeća od 2. prosinca 2009. u skladu s člankom 126. stavkom 7. UFEU-a, ali da je nakon donošenja navedene Preporuke došlo do neočekivanih nepovoljnih gospodarskih događaja sa znatnim nepovoljnim posljedicama po javne financije. Vijeće je stoga na temelju preporuke Komisije smatralo da su bili ispunjeni uvjeti predviđeni u članku 3. stavku 5. Uredbe (EZ) br. 1467/97 te je usvojilo novu preporuku upućenu Sloveniji u skladu s člankom 126. stavkom 7. UFEU-a, s ciljem okončanja stanja prekomjernog deficita do 2015. Ta je nova preporuka Vijeća objavljena.

               (4)

               Komisija je 5. ožujka 2014., u skladu s člankom 11. stavkom 2. Uredbe (EU) br. 473/2013 Europskog parlamenta i Vijeća (3), a s obzirom na rizike za postizanje trajnog ispravka prekomjernog deficita do 2015., uputila preporuku Sloveniji s ciljem poduzimanja potrebnog djelovanja kako bi se osigurala potpuna usklađenost s Preporukom Vijeća od 21. lipnja 2013., poglavito ostvarivanjem fiskalnog napora koji je preporučilo Vijeće.

               (5)

               U skladu s člankom 4. Protokola (br. 12) o postupku u slučaju prekomjernog deficita priloženog Ugovoru o Europskoj uniji i UFEU-u, Komisija osigurava podatke za provedbu postupka. U okviru primjene navedenog Protokola države članice moraju dostaviti podatke o državnom deficitu i dugu te drugim povezanim varijablama dvaput godišnje, odnosno do 1. travnja i do 1. listopada, u skladu s člankom 3. Uredbe Vijeća (EZ) br. 479/2009 (4).

               (6)

               Vijeće na temelju dostavljenih podataka treba donijeti odluku o stavljanju izvan snage odluke o postojanju prekomjernog deficita. Nadalje, odluku o postojanju prekomjernog deficita treba staviti izvan snage samo ako prognoze Komisije pokažu da tijekom razdoblja obuhvaćenog prognozom deficit neće premašiti referentnu vrijednosti iz Ugovora od 3 % BDP-a (5).

               (7)

               Na temelju podataka koje je osigurala Komisija (Eurostat) u skladu s člankom 14. Uredbe (EZ) br. 479/2009, slijedom obavijesti Slovenije iz travnja 2016. te na temelju programa stabilnosti za 2016. i proljetne prognoze Komisije iz 2016., opravdani su sljedeći zaključci:

                           —

                           Nakon što je u 2013. dosegnuo vrhunac od 15 % BDP-a, deficit opće države smanjen je na 5 % BDP-a u 2014. i iznosio je 2,9 % BDP-a u 2015. Smanjenje deficita u 2015. uglavnom je potaknuto neponavljanjem jednokratnih mjera koje su utjecale na deficit u 2014. (1,1 % BDP-a) i značajnim povećanjem tekućih prihoda (za 1,4 % BDP-a), čime je više nego kompenzirano povećanje tekućih rashoda (za 0,2 % BDP-a) i povećanje bruto fiksnih kapitalnih rashoda (za 0,2 % BDP-a), što se objašnjava višom stopom apsorpcije fondova EU-a.

                           —

                           U programu stabilnosti za 2016.–2019. koji je slovenska vlada podnijela 28. travnja 2016. planirano je smanjenje deficita opće države na 2,2 % BDP-a u 2016. i na 1,6 % BDP-a u 2017. U proljetnoj prognozi Komisije za 2016. predviđa se deficit od 2,4 % BDP-a u 2016. i 2,1 % BDP-a u 2017. Stoga bi tijekom razdoblja obuhvaćenog prognozom deficit trebao ostati ispod referentne vrijednosti iz Ugovora od 3 % BDP-a.

                           —

                           Strukturni saldo, to jest saldo opće države prilagođen gospodarskom ciklusu i bez jednokratnih i drugih privremenih mjera, pogoršao se za 0,7 % BDP-a u razdoblju 2013.–2015.

                           —

                           Udio duga u BDP-u povećao se sa 71 % BDP-a u 2013. na 83,2 % BDP-a u 2015. zbog prilagodbi stanja i tokova koje utječu na povećanje duga te jednokratnih rashoda. Prema proljetnoj prognozi Komisije za 2016. bruto državni dug dosegnuo je vrhunac u 2015. te će se smanjiti na 78 % BDP-a u 2017. zbog smanjenja gotovinskih pričuva.

               (8)

               Od 2016., to jest godine koja slijedi nakon ispravka prekomjernog deficita, Slovenija podliježe preventivnom dijelu Pakta o stabilnosti i rastu te bi trebala primjerenom brzinom napredovati prema svojem srednjoročnom cilju, uključujući poštovanje referentnog mjerila za rashode, i uskladiti se s kriterijem duga u skladu s člankom 2. stavkom 1.a Uredbe (EZ) br. 1467/97. U tom kontekstu čini se da u 2016. postoji rizik određenog odstupanja od potrebne prilagodbe od 0,6 % BDP-a prema srednjoročnom cilju. Ne dođe li do promjene u politikama, čini se da u 2017. postoji rizik znatnog odstupanja od preporučene prilagodbe od 0,6 % BDP-a prema srednjoročnom cilju. Predviđa se da će Slovenija u 2016. biti usklađena s prijelaznim pravilom o dugu, a da će u 2017. biti uglavnom usklađena. Općenito, u 2016. i 2017. bit će potrebne daljnje mjere.

               (9)

               U skladu s člankom 126. stavkom 12. UFEU-a Odluku Vijeća o postojanju prekomjernog deficita treba staviti izvan snage ako Vijeće smatra da je u predmetnoj državi članici prekomjerni deficit ispravljen.

               (10)

               Vijeće smatra da je prekomjerni deficit u Sloveniji ispravljen i stoga bi Odluku 2010/289/EU trebalo staviti izvan snage,

         DONIJELO JE OVU ODLUKU:
   Članak 1.
   Iz sveobuhvatne procjene proizlazi da je stanje prekomjernog deficita u Sloveniji ispravljeno.
   Članak 2.
   Odluka 2010/289/EU stavlja se izvan snage.
   Članak 3.
   Ova je Odluka upućena Republici Sloveniji.

      Sastavljeno u Luxembourgu 17. lipnja 2016.

            Za Vijeće

            Predsjednik

         J.R.V.A. DIJSSELBLOEM

      (1)  Odluka Vijeća 2010/289/EU od 2. prosinca 2009. o postojanju prekomjernog deficita u Sloveniji (SL L 125, 21.5.2010., str. 46.).

      (2)  Uredba Vijeća (EZ) br. 1467/97 od 7. srpnja 1997. o ubrzanju i pojašnjenju provedbe postupka u slučaju prekomjernog deficita (SL L 209, 2.8.1997., str. 6.).

      (3)  Uredba (EU) br. 473/2013 Europskog parlamenta i Vijeća od 21. svibnja 2013. o zajedničkim odredbama za praćenje i procjenu nacrta proračunskih planova i osiguranju smanjenja prekomjernog deficita država članica u europodručju (SL L 140, 27.5.2013., str. 11.).

      (4)  Uredba Vijeća (EZ) br. 479/2009 od 25. svibnja 2009. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (SL L 145, 10.6.2009., str. 1.).

      (5)  U skladu sa Specifikacijama za provedbu Pakta o stabilnosti i rastu i smjernicama u pogledu oblika i sadržaja programa stabilnosti i konvergencije.


title: Odluka Vijeća (EU) 2015/873 od 18. svibnja 2015. o stajalištu koje treba donijeti u ime Europske unije na 48. sjednici Odbora za nadzor države luke Pariškog memoranduma o suglasnosti o nadzoru države luke

text:
               6.6.2015

               HR

               Službeni list Europske unije

               L 142/25

         ODLUKA VIJEĆA (EU) 2015/873
   od 18. svibnja 2015.
   o stajalištu koje treba donijeti u ime Europske unije na 48. sjednici Odbora za nadzor države luke Pariškog memoranduma o suglasnosti o nadzoru države luke
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2. i članak 218. stavak 9.,
   uzimajući u obzir prijedlog Europske komisije,
   budući da:

               (1)

               Pomorska sigurnost, zaštita od onečišćenja te uvjeti života i rada na brodu mogu se učinkovito poboljšati drastičnim smanjenjem broja nedovoljno kvalitetnih brodova u vodama Unije putem stroge primjene relevantnih konvencija, međunarodnih kodeksa i rezolucija.

               (2)

               Dok je za praćenje usklađenosti brodova s međunarodnim standardima za sigurnost, zaštitu od onečišćenja te uvjete života i rada na brodu odgovorna u prvom redu država zastave, za održavanje stanja broda i brodske opreme nakon pregleda u skladu s odredbama konvencija koje su primjenjive na taj brod odgovorna je brodska kompanija. Međutim, u nekim državama zastave došlo je do velikih propusta u primjeni i provedbi tih međunarodnih standarda.

               (3)

               Stoga bi se protiv nedovoljne kvalitete brodova trebalo u drugom redu boriti tako što bi i države luke trebale osigurati praćenje usklađenosti s međunarodnim standardima za sigurnost, zaštitu od onečišćenja i uvjete života i rada na brodu, uzimajući u obzir da inspekcijski nadzor države luke nije pregled i da odgovarajući obrasci inspekcijskog nadzora nisu potvrde o sposobnosti broda za plovidbu. Usklađeni pristup učinkovitoj primjeni tih međunarodnih standarda u obalnim državama članicama Unije na brodove koji plove u vodama u njihovoj nadležnosti i koriste se njihovim lukama trebao bi onemogućiti narušavanje tržišnog natjecanja.

               (4)

               U Direktivi 2009/16/EZ Europskog parlamenta i Vijeća (1) utvrđen je sustav Unije za nadzor države luke preinakom i jačanjem prethodnih propisa Unije u tom području na snazi od 1995. Sustav EU-a temelji se na već postojećoj strukturi Pariškog memoranduma o suglasnosti o nadzoru države luke („Pariški memorandum”), koji je potpisan u Parizu 26. siječnja 1982.

               (5)

               S obzirom na države članice Unije Direktivom 2009/16/EZ određeni se postupci, alati i rad u okviru Pariškog memoranduma učinkovito uključuju u područje primjene prava Unije. Na temelju Direktive 2009/16/EZ određene odluke koje donese odgovarajuće nadležno tijelo Pariškog memoranduma postaju obvezujuće za države članice Unije.

               (6)

               Odbor za nadzor države luke (PSCC) Pariškog memoranduma održat će svoju 48. sjednicu od 18. do 22. svibnja 2015. Od PSCC-a se očekuje da tijekom te sjednice odluči o određenim pitanjima koja imaju izravan pravni učinak na Direktivu 2009/16/EZ.

               (7)

               Od PSCC-a se očekuje da razmotri i potom donese ažurirane statističke podatke inspekcijskih pregleda za 2014., uključujući nove bijele, sive i crne liste zastava s rezultatima te listu rezultata priznatih organizacija koje će se od 1. srpnja 2015. upotrebljavati u svrhu odabira. Budući da su statistički podaci inspekcijskih pregleda u okviru Pariškog memoranduma ključni za provedbu sustava inspekcijskih pregleda utvrđenog Direktivom 2009/16/EZ, države članice bi u ime Unije trebale podržati njihovo donošenje.

               (8)

               Od PSCC-a se također očekuje da razmotri i potom donese regionalnu obvezu i izračun pravednih udjela u skladu s Prilogom 11. Pariškom memorandumu. S obzirom na važnost ravnomjernog načina podjele obveza obavljanja inspekcijskih pregleda među državama članicama te pravednog doprinosa svake države članice ostvarivanju cilja Unije, kako je utvrđeno u članku 5. Direktive 2009/16/EZ, države članice bi u ime Unije trebale podržavati ta djelovanja PSCC-a.

               (9)

               Od PSCC-a se također očekuje da potvrdi prosječne omjere zabrane plovidbe i nedostataka. Uzimajući u obzir Uredbu Komisije (EU) br. 802/2010 (2) i Provedbenu uredbu Komisije (EU) br. 1205/2012 (3) države članice bi u ime Unije trebale podržati njihovo donošenje.

               (10)

               Od PSCC-a se nadalje očekuje da raspravi o obrascima i postupcima nakon zabrane plovidbe (FUD) u slučaju da nije moguće reciklirati plovilo kako je dogovoreno te da razmotri izmjenu postupaka i smjernica Pariškog memoranduma. Uzimajući u obzir važnost učinkovitog, razmjernog i odvraćajućeg sustava zabrane plovidbe, odbijanja uplovljavanja i naknadnih mjera nakon inspekcijskih pregleda u skladu sa člancima 16., 19. i 21. Direktive 2009/16/EZ države članice bi se u ime Unije trebale usprotiviti prijedlogu iz točke 2.6 izmijenjene smjernice iz Priloga II. dokumentu PSCC48/4.3.8 koji se odnosi na konačnu i trajnu zabranu plovilâ, za razliku od privremene zabrane, s obzirom na to da taj prijedlog nije u skladu s Direktivom 2009/16/EZ.

               (11)

               Člankom 218. stavkom 9. Ugovora o funkcioniranju Europske unije predviđa se da Vijeće na prijedlog Komisije donosi odluku o utvrđivanju stajališta koje u ime Unije treba donijeti u tijelu koje je osnovano na temelju sporazuma kada je to tijelo pozvano donositi akte koji proizvode pravne učinke.

               (12)

               Unija nije ugovorna stranka Pariškog memoranduma. Stoga je potrebno da Vijeće ovlasti države članice da izraze stajalište koje će biti doneseno u ime Unije te izraze svoju suglasnost da budu obvezane odlukama koje donese PSCC,

         DONIJELO JE OVU ODLUKU:
   Članak 1.
   Stajališta koja treba donijeti u ime Unije na 48. sjednici PSCC-a Pariškog memoranduma kada je to tijelo pozvano donositi odluke koje proizvode pravne učinke utvrđena su u Prilogu.
   Članak 2.
   Stajališta koja treba donijeti u ime Unije kako je navedeno u članku 1. izražavaju države članice, obvezane Pariškim memorandumom, djelujući zajednički u interesu Unije.
   Članak 3.
   Moguć je dogovor o formalnim i manjim promjenama stajališta iz članka 1. bez potrebe za izmjenom tih stajališta.
   Članak 4.
   Države članice se ovlašćuju dati svoju suglasnost da ih u interesu Unije obvezuju odluke iz članka 1.
   Članak 5.
   Ova je Odluka upućena državama članicama.

      Sastavljeno u Bruxellesu 18. svibnja 2015.

            Za Vijeće

            Predsjednica

         M. SEILE

      (1)  Direktiva 2009/16/EZ Europskog parlamenta i Vijeća od 23. travnja 2009. o nadzoru države luke (SL L 131, 28.5.2009., str. 57.).

      (2)  Uredba Komisije (EU) br. 802/2010 od 13. rujna 2010. o provedbi članka 10. stavka 3. i članka 27. Direktive 2009/16/EZ Europskog parlamenta i Vijeća u odnosu na rezultate kompanije (SL L 241, 14.9.2010., str. 4.).

      (3)  Provedbena uredba Komisije (EU) br. 1205/2012 od 14. prosinca 2012. o izmjeni Uredbe (EU) br. 802/2010 u vezi s rezultatima kompanije (SL L 347, 15.12.2012., str. 10.).

      PRILOG
      Stajališta koja u ime Unije treba donijeti na 48. sjednici Odbora za nadzor države luke Pariškog memoranduma o suglasnosti o nadzoru države luke su da se:

                  (a)

                  podrže mjere predložene u dokumentu PSCC48/3.3A, stavak 9.1;

                  (b)

                  podrže mjere predložene u dokumentu PSCC48/4.2.2B, stavak 5.1;

                  (c)

                  podrže mjere predložene u dokumentu PSCC48/4.2.2C, stavak 6.1; i

                  (d)

                  usprotivi predloženoj izmjeni u točki 2.6 izmijenjene smjernice u dokumentu PSCC48/4.3.8.